ཇོ་ནང་རྒྱལ་ཚབ་རིན་པོ་ཆེ་མཆོག་གིས།ང་རང་ཚོའི་བོད་གངས་ཅན་ལྗོངས་ལ་སྔོན་གྱི་རྒྱལ་བློན་སློབ་འབངས་རྣམ་གྱི་བཀའ་དྲིན་ལ་བརྟེན་ནས་ཆོས་བརྒྱུད་རབ་དང་རིམ་པ་ཞིག་བྱུང་ཡོད་པའི་ཁྲོད་ནས་ཁག་ཅིག་ཉམས་སོང་བ་དང་།ཁག་ཅིག་ང་ཚོས་འཛིན་སྐྱོང་སྤེལ་གསུམ་ཐོག་གནས་ཐུབ་བསྡད་ཡོད་པ་ང་ཚོས་ཤེས་གསལ་ལྟར་རེད།སྤྱིར་བཏང་སྔོན་བྱོན་མཁན་དབང་རྣམ་གྱིས་ཡོངས་གྲགས་ཐོག་མིང་བཏགས་པ་དེ་སྒྲུབ་རྒྱུ་ཤིང་རྟ་བརྒྱད་དང་།བཤད་པའི་སྐར་ཆེན་བཞི་བཅས་ཆོས་བརྒྱུད་ཀྱི་ཐ་སྙད་བྱུང་ཡོད།བོད་ཀྱི་ཆོས་བརྒྱུད་ཁག་ཚང་མ་སངས་རྒྱས་བཅོམ་ལྡན་འདས་ཀྱི་མདོ་སྔགས་གཉིས་གཞིར་བཞག་པ་རྐྱང་ཡིན་ཡང་།སོ་སོའི་ཤེས་པའི་རྩལ་ལ་བརྟེན་ནས་དབང་ལུང་མན་ངག་གི་རྒྱུད་པ་དང་།གཞི་ལམ་འབྲེལ་གསུམ་གྱི་རྣམ་བཞག་ལ་སོགས་པར་བརྒྱུད་རིམ་མི་འདྲ་བ་རེ་བྱུང་སྟེ།ཆོས་བརྒྱུད་སོ་སོའི་མིང་བྱུང་པ་ནས་ད་ལྟའི་བར་བྱུང་མུས་ཡིན་ལ།བོད་ལ་མཚོན་ན་ད་ལྟའི་དུས་སྐབས་འདིར་ཡོངས་གྲགས་སུ་ཆོས་བརྒྱུད་ཆེན་པོ་བཞི་དང་།གདོང་མིའི་ཆོས་བརྒྱུད་བོན་པོ་རྩིས་པའི་ཆོས་བརྒྱུད་ཆེན་མོ་ལྔ་ཡོད་པ་རེད།འོན་ཀྱང་།ང་ཚོའི་ལོ་རྒྱུས་སྟེང་གཞི་ལམ་འབྲས་གསུམ་གྱི་ཁྱད་ཆོས་གང་ཐད་ནས་བལྟས་ཀྱང་ཆོས་བརྒྱུད་ཡིན་པ་གང་ཞིག་ལ་ད་ལྟའང་ཡོད་པ་མ་ཟད།གཉའ་ཕྲེང་གི་དུས་སྐབས་ནང་ལྷུང་བཞིན་པའི་ཆོས་བརྒྱུད་ཡང་མང་པོ་ཡོད།དེའི་གྲས་ཀྱི་གཅིག་ཇོ་ནང་པའི་ཆོས་བརྒྱུད་ཡིན་པ་དང་།ཇོ་ནང་པའི་ཆོས་བརྒྱུད་ལ་མཚོན་ན།མདོ་སྔགས་གཉིས་གང་ཐད་ནས་སོ་སོས་རང་སྐྱོང་ཐུབ་པའི་གཞི་ལམ་འབྲས་གསུམ་ལ་སོགས་ཡོད་པའི་ཆོས་བརྒྱུད་ཅིག་ཡིན་པ་སྨོས་མེད་རེད།འོན་ཀྱང་།རྒྱ་བལ་འབྲུག་གསུམ་ནང་རྒྱལ་བ་ཇོ་ནང་པའི་བསྟན་པ་ཉམས་པའི་རྐྱེན་གྱིས་དགོན་སྡེ་ཁག་མེད་པ་དང་།ཉེ་སྔོན་ང་ཚོའི་བཙན་བྱོལ་སྤྱི་ཚོགས་ལ་ཆ་མཚོན་ན།ཇོ་ནང་པ་ཟེར་དུས་ཡོངས་གྲགས་ཆོས་བརྒྱུད་ཁག་བཞིའི་གྲས་སུ་ངོས་འཛིན་བྱེད་པ་དང་ཡང་ན།ཆོས་བརྒྱུད་གསར་པ་ཞིག་ལ་ངོས་འཛིན་བྱེད་བཞིན་ཡོད་ཀྱང་།ད་ལྟ་ཇོ་ནང་པའི་བསྟན་འཛིན་སྐྱེས་བུ་མང་པོ་ཞིག་དང་ལྷ་སྡེ་མི་སྡེ་ཁག་གི་རྒྱབ་སྐྱོར་འོགཇོ་ནང་འགྲོ་ཕན་ལྷན་ཚོགས་བཙུགས་ཏེ་ང་ཚོས་བོད་མི་ས་ཡ་དྲུག་གི་རེ་འདུན་ཞུ་སའི་དབུས་བོད་མིའི་སྒྲིག་འཛུགས་ལ་ཞུ་གཏུགས་སྙན་ཞུ་རབ་དང་རིམ་པ་ཞུས་རྗེས།ན་ནིང་ད་ལོར་བོད་ཕྱི་ནང་གང་ཡིན་ཡང་ཇོ་ནང་པ་ཟེར་བ་ཞིག་ཡོད་པ་དང་དངོས་གནས་ཆོས་བརྒྱུད་ཅིག་ཡིན་པ་གོ་རྟོགས་བྱུང་ཡོད་པ་རེད།ཡང་ཇོ་ནང་པར་ཆོས་བརྒྱུད་ཆེན་པོ་བཞི་གཙོས་པའི་གཡུང་དྲུང་བོན་དང་བཅས་པའི་ཆོས་བརྒྱུད་ཀྱི་ཐོབ་ཐང་གཅིག་མཚུངས་ཐོབ་ཡོད་མེད་རྣམ་པ་ཚོས་མཁྱེན་གསལ་ལྟར་ཐོབ་མེད་སྟབས།ད་ལྟ་ང་ཚོར་བསྟན་པ་འཛིན་སྐྱོང་སྤེལ་གསུམ་ལ་ཕྱོགས་གང་ཐད་ནས་དཀའ་ངལ་འཕྲད་བཞིན་ཡོད་ཀྱང་།མི་ཁག་ཅིག་ལ་རང་ཐོག་དཀའ་ངལ་འཕྲད་མེད་དུས་ཕྱི་ནང་དང་ཁྱིམ་མཐའི་བར་གྱི་མི་ཟེར་བ་ལྟར་ཁོ་ཚོས་དཀའ་ངལ་དེའི་གནས་སྟངས་ཚོར་ཐུབ་ཀྱི་མེད།དེར་བརྟེན།ཆོས་སྲིད་གཉིས་ཀྱི་ཐོབ་ཐང་ཅིག་མེད་པ་ཡིན་ན།བསྟན་པ་འཛིན་སྐྱོང་སྤེལ་གསུམ་བྱེད་པར་ཕྱི་དང་ནང་གཉིས་ཀྱི་ཐོག་དཀའ་ངལ་ཆེན་པོ་ཞིག་འཕྲད་ཀྱི་ཡོད་ལ།གངས་ལ་འཕོས་པའི་ལྷ་སྐལ་ཞེས་པ་ལྟར་ང་ལ་མཚོན་ན།ཇོ་ནང་པའི་རྒྱལ་ཚབ་ཀྱི་མིང་འཛིན་པ་ཞིག་ཡིན་པའི་ངོས་ནས་ཇོ་ནང་པའི་བསྟན་པ་འཛིན་སྐྱོང་སྤེལ་གསུམ་བྱེད་པར་ད་བར་གང་ཐུབ་ཀྱིས་ལས་དོན་བསྒྲུབས་ཡོད་པ་མ་ཟད།མ་འོངས་པར་མུ་མཐུད་དུ་སྒྲུབ་ངེས་ཡིན།མཐར་ཆོས་བརྒྱུད་ལ་ཐོབ་ཐང་གཅིག་མཚུངས་སྤྲོད་པ་དེས་བོད་ཆོལ་ཁ་གསུམ་གཅིག་ཏུ་སྒྲིལ་བའི་མཐུན་སྒྲིལ་གོང་འཕེལ་ལ་ཕན་པ་མ་ཟད།ང་ཚོའི་སྤྱི་ཚོགས་ནང་འགལ་བ་མེད་པར་ཆོས་སྲིད་གཉིས་མཉམ་འབྲེལ་གྱིས་བོད་སྤྱི་ལ་ཕན་ཐོགས་ཆེ་བ་རེད།ཅེས་གསུངས་སོང་།